Forslag til EUROPA-PARLAMENTETS, RÅDETS, KOMMISSIONENS, DOMSTOLENS, REVISIONSRETTENS, DET ØKONOMISKE OG SOCIALE UDVALGS, REGIONSUDVALGETS OG OMBUDSMANDENS AFGØRELSE om oprettelse af Den Europæiske Forvaltningsskole

(forelagt af Kommissionen)

BEGRUNDELSE

Oprettelsen af Den Europæiske Forvaltningsskole, i det følgende benævnt skolen, indgår som et led i den generelle reform af EU's forvaltning. Denne reform indebærer blandt andet en styrkelse af udviklingen af de menneskelige ressourcer gennem uddannelse. Den hviler ligeledes på en dybtgående ændring af forvaltningskulturen, og især på en ændring af managementkulturen. Reformen af vedtægten og dens karrieresystem omfatter endvidere indførelsen af et nyt system for overgang mellem ansættelsesgrupper, herunder et obligatorisk uddannelseselement. I denne sammenhæng vil en interinstitutionel skole kunne yde et væsentligt bidrag.

Generalsekretærerne for EU-institutionerne (blandt hvilke Det Økonomiske og Sociale Udvalg, Regionsudvalget og Ombudsmanden skal medregnes i denne sammenhæng) var således blevet enige om at undersøge denne mulighed, idet de var af den opfattelse, at i det mindste en del af personaleuddannelsen i institutionerne med fordel kunne foregå på et interinstitutionelt grundlag. Fra begyndelsen har tanken således været - i det mindste delvist - at gøre en fælles indsats for den faglige videreuddannelse af alle tjenestemænd og øvrige ansatte, herunder personale fra andre organer og agenturer. På nogle få undtagelser nær skal disse aktiviteter organiseres og finansieres selvstændigt af hver institution og hvert organ.

Efter en indledende række overvejelser gennemførte generalsekretærerne en forhåndsevaluering inden for rammerne af en interinstitutionel arbejdsgruppe. Gruppen fik til opgave at undersøge virkningerne af oprettelsen af en sådan skole, især af den synergivirkning, der ville kunne opnås. Rapporten fra arbejdsgruppen og de hertil knyttede forslag til afgørelser blev godkendt af generalsekretærerne den 28. oktober 2003. Det fremgik af evalueringen, at oprettelsen af en interinstitutionel skole - ud over de økonomiske besparelser og den øgede effektivitet på uddannelsesområdet, for hvilke der redegøres i det følgende - bestemt ville kunne stimulere følelsen af at dele fælles værdier og udviklingen af en EU-korpsånd.

På grundlag af en personalepolitik, der hviler på anvendelsen af vedtægten for tjenestemænd og øvrige ansatte i De Europæiske Fællesskaber, og som dermed er fælles for alle EU-institutioner, skal Den Europæiske Forvaltningsskole udføre følgende opgaver:

- bidrage til en forbedring af forvaltningen i EU-administrationen, bl.a. gennem managementuddannelse, hvorved der vil kunne skabes en ny forvaltningskultur

- bidrage til integreringen af nyansatte på grundlag af en fælles EU-korpsånd, uafhængigt af, hvilken institution der er tale om, bl.a. gennem indførelse af fælles introduktionskurser for nyansatte. Dette sker ved at anvende en ny politik for integration i institutionerne, uden at denne imidlertid erstatter de enkelte institutioners særlige introduktionskurser

- bidrage til at fremme den enkeltes karriere og især medvirke til at højne den enkeltes kompetenceniveau i form af obligatorisk uddannelse kombineret med en ny certificeringsordning, der giver mulighed for ansættelsesgruppeskift fra assistent til administrator.

Nedenstående kriterier viser ordningens politiske og økonomiske karakter, der ligeledes rummer en fællesskabsdimension. Opfyldelsen af disse kriterier udgør en merværdi i forhold til den aktuelle situation, hvor uddannelseskurser på enkelte undtagelser nær afholdes af hver enkelt institution for sig. Det drejer sig om følgende kriterier:

- formidling af kendskabet til fælles værdier og opbygning af en fælles korpsånd i samtlige EU-institutioners forvaltning

- sikring af den bedst mulige kohærente anvendelse af vedtægten i institutionerne for så vidt angår uddannelse og karriere

- kortlægning af områder, hvor der findes samme behov med hensyn til viden og færdigheder, og som derfor er velegnede til en fælles tilrettelagt uddannelse

- lettere tilfredsstillelse af efterspørgslen efter uddannelse, hvilket for øjeblikket er en svaghed i de mindre institutioner

- udvidelse af uddannelsestilbuddet (f.eks. større specialisering og flere valgmuligheder, alternative datoer...)

- betragtelige besparelser som følge af fælles tilrettelæggelse, der især vil manifestere sig på det administrative område og gennem en optimering af deltagerantallet pr. kursus.

Som det fremgår af rapporten fra den interinstitutionelle gruppe udgør viljen til at opfylde ovenstående kriterier en rimelig begrundelse for at gennemføre de uddannelsesforanstaltninger i fælles regi, der er anført i denne afgørelse, da disse tiltag også vil skabe en tydelig synergieffekt.

Det er klart, at der findes andre områder på uddannelsesområdet, der kunne tilrettelægges på interinstitutionelt niveau under anvendelse af ovennævnte kriterier. Nærværende afgørelse muliggør således en dynamisk tilgang, der giver mulighed for at træffe eventuelle senere afgørelser om en udvidelse af området. Fra begyndelsen er det således kun managementuddannelsen, introduktionskurserne og certificeringsuddannelserne, der konkret er omfattet af afgørelsen. Skolen skal således fra januar 2005 starte med i første omgang at organisere og afholde introduktionskurser for samtlige institutioner, der har undertegnet afgørelsen, hvorefter managementkurserne følger efter i anden omgang. I løbet af 2005 følger dernæst de certificeringsforberedende kurser, der giver mulighed for at skifte ansættelsesgruppe til administratoransættelsesgruppen.

I overensstemmelse med ovenstående skal skolen i henhold til denne afgørelse i de første driftsår have administrativ tilknytning til et eksisterende interinstitutionelt organ, nærmere betegnet EPSO (De Europæiske Fællesskabers Personaleudvælgelseskontor). Herved gives der mulighed for - på grundlag af et begrænset driftsbudget og et begrænset antal ansatte - at skabe visse synergivirkninger, bl.a. med hensyn til administration (ressourceforvaltning) og ledelse (bestyrelse, direktør), som det fremgår af ovennævnte rapport. Senest efter tre års forløb skal tilknytningen til EPSO tages op til vurdering på grundlag af en grundig evaluering af de resultater, skolen har opnået.

Forslag til Europa-Parlamentets, Rådets, Kommissionens, Domstolens, Revisionsrettens, Det Økonomiske og Sociale Udvalgs, Regionsudvalgets og Ombudsmandens afgørelse om oprettelse af Den Europæiske Forvaltningsskole (2004/.../EF)

EUROPA-PARLAMENTET, RÅDET FOR DEN EUROPÆISKE UNION, KOMMISSIONEN FOR DE EUROPÆISKE FÆLLESSKABER, DOMSTOLEN, REVISIONSRETTEN, DET ØKONOMISKE OG SOCIALE UDVALG, REGIONSUDVALGET OG OMBUDSMANDEN HAR -

under henvisning til vedtægten for tjenestemænd i De Europæiske Fællesskaber og ansættelsesvilkårene for de øvrige ansatte i Fællesskaberne, der er fastsat ved Rådets forordning (EØF, Euratom, EKSF) nr. 259/68 [1], særlig vedtægtens artikel 24, stk. 3 og 4,

[1] EFT L 56 af 4.3.1968, s. 1. Forordning senest ændret ved forordning (EF, EKSF, Euratom) nr. 490/2002 (EFT L 77 af 20.3.2002, s. 1).

under henvisning til udtalelse fra Vedtægtsudvalget, og

ud fra følgende betragtninger:

(1) Institutionerne bør intensivere deres investering i personalets faglige videreuddannelse.

(2) Et øget interinstitutionelt samarbejde på dette område vil skabe en synergieffekt for så vidt angår de nødvendige menneskelige og finansielle ressourcer, samtidig med at udvekslingen mellem institutionerne styrkes, og fælles værdier og harmoniserede faglige praksis nyder større udbredelse.

(3) Af disse grunde bør der afsættes midler til visse foranstaltninger til faglig videreuddannelse af De Europæiske Fællesskabers tjenestemænd og øvrige ansatte, som overdrages til et fælles interinstitutionelt organ.

(4) Af effektivitetsmæssige og økonomiske grunde bør dette fælles interinstitutionelle organ i en periode, der mindst omfatter opstartfasen, administrativt tilknyttes et allerede eksisterende interinstitutionelt organ, nærmere betegnet De Europæiske Fællesskabers Personaleudvælgelseskontor, som blev oprettet ved afgørelse 2002/620/EF truffet af Europa-Parlamentet, Rådet, Kommissionen, Domstolen, Revisionsretten, Det Økonomiske og Sociale Udvalg, Regionsudvalget og Ombudsmanden -

TRUFFET FØLGENDE AFGØRELSE:

Artikel 1 Oprettelse af Den Europæiske Forvaltningsskole

Der oprettes en europæisk forvaltningsskole, herefter benævnt «skolen».

Artikel 2 Opgaver

1. Inden for rammerne af de retningslinjer, der fastlægges af de institutioner, der har undertegnet nærværende afgørelse, herefter benævnt "institutioner", har skolen til opgave at gennemføre en række faglige videreuddannelsesforanstaltninger for disse institutioner med henblik på at udvikle de menneskelige ressourcer og de ansattes karriereforløb.

2. På grundlag af de anmodninger, institutionerne forelægger for skolen:

a) tilrettelægger, gennemfører og evaluerer den uddannelsesforanstaltninger

b) formidler den deltagelse i eksterne uddannelsesforanstaltninger

c) kan den udføre enhver opgave, der relaterer til og støtter dens mandat.

3. Institutionernes generalsekretærer, Domstolens justitssekretær og Ombudsmandens repræsentant fastlægger og ændrer i givet fald de uddannelsesområder, skolen skal varetage.

4. Skolen kan mod betaling yde assistance til institutioner, organer, kontorer og agenturer med henblik på undervisningstilrettelæggelse.

Artikel 3 Anmodninger og klager

Anmodninger og klager vedrørende udøvelsen af de i artikel 2, stk. 2, omhandlede opgaver indgives til skolen. Klager på disse områder rettes mod Kommissionen.

Artikel 4 Tilknytningsforhold

1. Skolen tilknyttes administrativt De Europæiske Fællesskabers Personaleudvælgelseskontor, herefter benævnt "kontoret" [2]

[2] EFT L 197 af 26.7.2002, s. 53.

2. Tilknytningen omfatter:

a) udførelse af visse administrative opgaver for skolen, der varetages af eksisterende enheder i kontoret

b) udøvelse af en række opgaver, der henhører under bestyrelsen for skolen

c) udøvelse af en række opgaver, der henhører under direktøren for skolen.

De i stk. 2, litra b) og c), omhandlede opgaver udføres af de i kontoret tilsvarende organer.

3. Senest tre år efter denne afgørelses ikrafttrædelse kan tilknytningsforholdet bringes til ophør ved en beslutning truffet af bestyrelsen med kvalificeret flertal som anført i artikel 5, stk. 6, i afgørelse 2002/621/EF [3]) under forudsætning af, at mindst fem af de undertegnende institutioner ønsker det.

[3] EFT L 197 af 26.7.2002, s. 56.

Artikel 5 Gennemførelse

Generalsekretærerne for Europa-Parlamentet, Rådet og Kommissionen, justitssekretæren for Domstolen, generalsekretærerne for Revisionsretten, Det Økonomiske og Sociale Udvalg og Regionsudvalget og repræsentanten for Ombudsmanden træffer efter fælles aftale de nødvendige foranstaltninger til gennemførelse af nærværende afgørelse.

Artikel 6 Virkningstidspunkt

Denne afgørelse får virkning på dagen for offentliggørelsen i Den Europæiske Unions Tidende.

På Europa-Parlamentets vegne På Rådets vegne

Formand Formand

På Kommissionens vegne På Domstolens vegne

Formand Formand

På Revisionsrettens vegne På Det Økonomiske og Sociale Udvalgs vegne

Formand Formand

På Regionsudvalgets vegne

Formand Ombudsmanden